Úrad vlády SR					                 Na rokovanie vlády SR
Sekcia hospodárskej politiky					       dňa 15. 11.  2001
								                  k číslu: 7466/ 2001
								                  k bod: 3

S t a n o v i s k o

k „Návrhu opatrení na zhodnocovanie majetku obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich trhové aktivity“
_____________________________________________________________________________________

I.

	Návrh predkladá podpredseda vlády pre ekonomiku a ministerka financií na základe uznesenia vlády č. 298/2001, bod C.12. V podobe dvoch alternatív, predkladajú vláde SR na posúdenie možné postupy, podľa ktorých sa má dosiahnuť vyššie zhodnocovanie majetku štátu zvereného obchodným spoločnostiam, štátnym podnikom a štátnym organizáciam pri realizácii trhových aktivít. Tento zámer úzko súvisí so schváleným  auditom a jeho účelom je ochrana a výnosové spravovanie majetku štátu. 

II. 

	Poznatky vyplývajúce zo správy majetku štátu v obchodných spoločnostiach, ktoré založil štát, v štátnych podnikoch a štátnych organizáciách, ukazujú, že tento sa náležite nespravoval, jeho výnos bol nepostačujúci, znehodnocoval sa, zodpovednosť riadiacich orgánov bola neprimerane nízka a kontrola neúčinná. Pritom je zrejmé, že v oblasti správy majetku štátu sa zlepšenie jeho výnosovosti a zodpovedné narábanie s ním  nedosiahne iba formálnym reglementovaním potreby takéhoto postupu, ale predovšetkým vytvorením účinného systému zodpovednosti a kontroly, ktoré sa zbavia paušálnosti a vezmú do úvahy zrejmé odvetvové špecifiká. Predložený dokument chce zmeniť terajší nepriaznivý stav. Navrhuje, aby sa rozhodovalo medzi dvoma možnými alternatívami riešenia:

1.	alternatíva - vypracovanie samostatného zákona o akciových spoločnostiach, ktorých jediným zakladateľom je štát, ktorý by paralelne jestvoval popri novelizovanom Obchodnom zákonníku, a týmto zákonom vymedziť konanie a majetkové transakcie „štátnych akciových spoločností“, zrušiť štátne podniky a podobné organizácie, tieto transformovať na akciové spoločnosti a  zrušiť zákon 111/1990 Zb. o štátnom podniku. V samostatnom zákone by sa upravili práva akcionárov a orgánov spoločnosti, ich pôsobnosť, zodpovednosť, spôsob voľby orgánov a ich obsadenie. 

2.	alternatíva -  považuje platný Obchodný zákonník za postačujúci pre právnu úpravu činnosti všetkých akciových spoločností vrátane tých, kde jediným zakladateľom je štát. Navrhuje, aby sa majetkové osobitosti týchto spoločností upravili  v nových  unifikovaných stanovách, ktoré explicitne  obsiahnu obmedzenia a podmienky narábania s majetkom spoločnosti.  Ráta aj so zmenou doterajšej úpravy výkonu práv zakladateľa v orgánoch štátnych podnikov v novelizovanom zákone o štátnom podniku.  Treba upozorniť, že táto alternatíva vyžaduje doplniť  trestno-právnu zodpovednosť členov a orgánov spoločnosti za narábanie s majetkom spoločnosti a spoľahnutie sa na predchádzajúci súhlas zakladateľa nie je postačujúca zábrana pred konaním v zhode alebo pred inými formami scudzovania majetku štátu.

III.

	Právna forma štátneho podniku resp. štátnych akciových spoločností jestvuje aj v štátoch EÚ, preto považujeme za vhodnejšie uvažovať o druhej alternatíve spojenej s novelou zákona o štátnom podniku a o vypracovaní nových stanov akciových spoločností, ktoré upravia všetky práva akcionára vrátane podmienok scudzenia majetku štátu a zodpovednosti za jeho výnosovosť. Zakladateľom bude potrebné uložiť povinnosť súťažného výberu členov predstavenstva a dozornej rady, manažmentu spoločností dať  právomoci predstavenstva a podstatne zvýšiť nároky na zodpovednosť a činnosť  dozornej rady. Z tohto dôvodu je žiadúce, aby viaceré prvky zlepšujúce využitie  zvereného majetku a jeho výnosu, uvádzané v prvej alternatíve, boli prenesené do nových stanov.
	Dokument nebol prerokovaný v PEM a môže mať pozitívny účinok na štátny rozpočet tým, že štát môže byť prijímateľom vyšších dividend.

IV.

	Vláde SR odporúčame prijať alternatívu II. a tejto alternatíve zodpovedajúci návrh uznesení.

Bratislava 12. novembra 2001